วธ.ตัดงบ 561 ล้าน-กันงบช่วย ศิลปิน แล้ว
ไม่ตกหล่น-ห้ามพรรคการเมืองนำไปหาเสียง จ้างทำสื่อประชาสัมพันธ์นายอิทธิพล คุณปลื้ม รมว.วัฒนธรรม เปิดเผยว่า ในการประชุมคณะรัฐมนตรี พล.อ.ประยุทธ์ จันทร์โอชา นายกรัฐมนตรี แจ้งให้ทุกกระทรวงรายงานสถานการณ์ประจำวันไปที่สำนักโฆษกรัฐบาลและเพจเฟซบุ๊ก : ไทยคู่ฟ้า ในส่วนที่หน่วยงานต่างๆ รับผิดชอบเกี่ยวกับการป้องกันการแพร่ระบาดของโรคโควิด-19 พร้อมทั้งให้มีการขับเคลื่อนการทำงานตามภารกิจประจำคู่ขนานไปด้วย ในส่วนกระทรวงวัฒนธรรม (วธ.) มอบหมายให้นางยุพา ทวีวัฒนะกิจบวร รองปลัด วธ.ในฐานะโฆษก วธ. รับผิดชอบการรายงานการทำงานของศูนย์บริหารสถานการณ์โควิด-19 ในส่วนที่ วธ.รับผิดชอบ อาทิ สถานการณ์ประจำวัน การจัดทำมาตรการรณรงค์ เนื่องในเทศกาล งานประเพณีและวันสำคัญทางศาสนาต่างๆ การจัดทำ สื่อประชาสัมพันธ์รณรงค์ป้องกันการระบาดของโควิด-19 ทุกรูปแบบ ตลอดจนผลการดำเนินงานและผลสัมฤทธิ์ของชุมชนคุณธรรมน้อมนำหลักปรัชญาเศรษฐกิจพอเพียงขับเคลื่อนด้วยพลังบวร กว่า 22000 แห่ง ที่ใช้พลังบวรเป็นกระบอกเสียง สร้างการรับรู้การป้องกันการแพร่ระบาดให้กับประชาชนในชุมชน เป็นต้น รมว.วัฒนธรรม กล่าวอีกว่า ครม.ยังได้เห็นชอบร่างระเบียบสำนักนายกรัฐมนตรีว่าด้วยการดำเนินการตามแผนงานหรือโครงการภายใต้พระราชกำหนดให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ.2563 โดยมีข้อปฏิบัติการในการใช้เงินกู้ ซึ่ง พล.อ.ประยุทธ์ เน้นย้ำให้เยียวยาครอบคลุมทุกกลุ่มเป้าหมาย ให้มีการใช้จ่ายวงเงินสำหรับภารกิจต่างๆอย่างชัดเจน โปร่งใส ตอบสังคมได้ ที่สำคัญให้เป็นในนามรัฐบาล ไม่ให้เป็นการสร้างประชานิยม หรือสร้างคะแนนนิยมสำหรับพรรคการเมืองโดยเด็ดขาด ในส่วน วธ.จะมีการจัดสรรงบประมาณเพื่อเยียวยาเครือข่ายศิลปิน และบุคลากรทางวัฒนธรรม โดยจะมีการสำรวจฐานข้อมูลให้ได้รับสิทธิ์ให้ครบถ้วน ไม่ให้ตกหล่น ซึ่งการดำเนินงานจะต้องตรวจสอบได้ทุกขั้นตอน ขณะนี้ได้ปรับงบประมาณประจำของ วธ. ร้อยละ 25 ที่ได้ตัดจากภารกิจที่ไม่สามารถดำเนินการได้เนื่องจากเงื่อนไขของสถานการณ์โควิด-19 ในหมวดการอบรม สัมมนา การเดินทางไปต่างประเทศ การจัดกิจกรรมงานประเพณีที่มีการรวมคน รวมกับงบลงทุนที่เป็น 1 ปีที่ตัดลงร้อยละ 50 ยอดรวมประมาณ 561 ล้านบาท โดยส่วนหนึ่งจะนำไปใช้ช่วยเหลือว่าจ้างงานกลุ่มศิลปิน กลุ่มภูมิปัญญาด้านวัฒนธรรมที่ได้รับผลกระทบ ในรูปแบบการจัดทำผลงานเผยแพร่ผ่านสื่อออนไลน์ ในช่วงการแพร่ระบาดของโรคโควิด-19 โดยจะมีการสำรวจและรวบรวมเสนอของบประมาณให้ต่อไป และจากการประเมินเบื้องต้นคิดว่าน่าจะมีจำนวนที่รัฐบาลสามารถจัดสรรงบประมาณให้ได้อย่างแน่นอน นายอิทธิพลกล่าว.
นายอิทธิพล คุณปลื้ม รมว.วัฒนธรรม เปิดเผยว่า ในการประชุมคณะรัฐมนตรี พล.อ.ประยุทธ์ จันทร์โอชา นายกรัฐมนตรี แจ้งให้ทุกกระทรวงรายงานสถานการณ์ประจำวันไปที่สำนักโฆษกรัฐบาล
กระทรวงวัฒนธรรม,งบประมาณ,ศิลปินพื้นบ้าน,โควิด-19,สื่อออนไลน์,ผลการดำเนินงาน,ข่าววันนี้,การศึกษา